
Δελτίο Τύπου
ΑΠΟΤΕΛΕΣΜΑΤΑ ΟΜΙΛΟΥ ΟΤΕ ΓΙΑ ΤΟ A’ ΤΡΙΜΗΝΟ 2013

ΣΥΜΦΩΝΑ ΜΕ ΤΑ Δ.Π.Χ.Α.
· Καθαρά κέρδη €167,5 εκατ., αυξημένα κατά 5% εξαιρουμένων των κεφαλαιακών κερδών

· Προσαρμοσμένες Καθαρές λειτουργικές ταμειακές ροές στα €261 εκατ., αυξημένες κατά 7%

· Περαιτέρω μείωση του καθαρού δανεισμού σε 1,7 φορές το ΕΒΙTDA του τελευταίου δωδεκαμήνου

· Περιθώριο λειτουργικής κερδοφορίας EBITDA σταθερό στο 35,4%

· Συνολικά λειτουργικά έξοδα (εξαιρουμένων αποσβέσεων και προγραμμάτων οικειοθελούς αποχώρησης), μειωμένα κατά 10,6%, χάρη στη μείωση κόστους μισθοδοσίας στη σταθερή τηλεφωνία Ελλάδας κατά 21%  

· Αρνητική επίδραση στα έσοδα από τις μεγάλες μειώσεις των τελών τερματισμού κινητής τηλεφωνίας και τις επιθετικές κινήσεις του ανταγωνισμού στην Ελλάδα 

· Αντοχή στην απόδοση της σταθερής τηλεφωνίας Ελλάδας - περιορισμένη μείωση γραμμών και δυνατές επιδόσεις σε τηλεόραση και ευρυζωνικότητα 

Αθήνα 8 Μαΐου 2013 – Ο ΟΤΕ ανακοινώνει σήμερα τα οικονομικά αποτελέσματα για το Α’ τρίμηνο του 2013, με βάση τα Διεθνή Πρότυπα Χρηματοοικονομικής Αναφοράς. Αναλυτικά, τα οικονομικά μεγέθη του Ομίλου ΟΤΕ διαμορφώθηκαν ως εξής:
	(Εκατ. € )
	A’τρίμηνο 2013
	A’τρίμηνο *2012
	+/- %

	Κύκλος Εργασιών
	1.045,4 
	1.180,2 
	-11,4%

	EBITDA
	368,0 
	419,4 
	-12,3%

	Περιθώριο EBITDA %
	35,2%
	35,5%
	-0,3μον

	Προσαρμοσμένο** EBITDA
	369,8 
	419,4 
	-11,8%

	Προσαρμοσμένο Περιθώριο EBITDA %
	35,4%
	35,5%
	-0,1μον

	Καθαρά Κέρδη/(Ζημιές)
	167,5 
	308,1 
	-45,6%

	Βασικά Κέρδη/(Ζημιές) ανά μετοχή (€)
	0,3417 
	0,6286 
	-45,6%

	Προσαρμοσμένες Καθαρές ταμειακές ροές από λειτουργικές δραστηριότητες***
	260,9 
	243,3 
	+7,2%

	Προσαρμοσμένες Επενδύσεις σε πάγια περιουσιακά στοιχεία***
	102,8 
	117,5 
	-12,5%

	Προσαρμοσμένες Ελεύθερες ταμειακές ροές***
	158,1 
	125,8 
	+25,7%




          *   Αναπροσαρμοσμένο λόγω του τροποποιημένου ΔΛΠ 19 “Παροχές σε εργαζομένους”

** Εξαιρουμένης της επίδρασης προγραμμάτων εθελούσιας αποχώρησης και αναδιοργάνωσης

*** Εξαιρουμένων των ταμειακών εκροών για προγράμματα εθελούσιας αποχώρησης και/ή επενδύσεις σε άδειες φάσματος

Σχολιάζοντας τα αποτελέσματα του Α’ τριμήνου, ο Πρόεδρος και Διευθύνων Σύμβουλος του ΟΤΕ, κ. Mιχάλης Τσαμάζ, σημείωσε τα εξής: «Καταφέραμε να διατηρήσουμε την κερδοφορία μας χάρη στα μέτρα μείωσης κόστους που εφαρμόσαμε τα τελευταία χρόνια και κυρίως στη μείωση προσωπικού στη σταθερή τηλεφωνία Ελλάδας μέσω των αποτελεσματικών προγραμμάτων οικειοθελούς αποχώρησης. Όπως περιμέναμε, τα έσοδά μας για το τρίμηνο αντανακλούν τη μείωση των τελών τερματισμού στην κινητή τηλεφωνία, τις δυσχερείς οικονομικές συνθήκες και τον έντονο ανταγωνισμό. Αντιμετωπίσαμε με αποφασιστικότητα όλους αυτούς τους δυσμενείς παράγοντες και υπερασπιστήκαμε τη θέση μας στην αγορά, εστιάζοντας στους τομείς που μπορούμε να επηρεάσουμε. Τα καινοτόμα προϊόντα και οι επιτυχημένες εμπορικές μας κινήσεις μας βοήθησαν να συγκρατήσουμε την απώλεια των εσόδων. Σύμφωνα με τις εκτιμήσεις μας μάλιστα, οι επιδόσεις μας συνεχίζουν να υπερισχύουν του ανταγωνισμού, ενώ είμαστε ιδιαίτερα ικανοποιημένοι με τη μεταστροφή στη σταθερή τηλεφωνία Ελλάδας, που γίνεται όλο και πιο εμφανής κάθε τρίμηνο».  

Ο κ. Τσαμάζ πρόσθεσε: «Η ενίσχυση των ταμειακών ροών οδήγησε στην περαιτέρω μείωση του δανεισμού. Η συμφωνία για την πώληση της Globul, που ανακοινώσαμε στο τέλος Απριλίου, βελτιώνει την αξία του ΟΤΕ προς όφελος των μετόχων, εξασφαλίζει τη μείωση του δανεισμού του Ομίλου και τη μακροπρόθεσμη βιωσιμότητά του, ανεξάρτητα από το μακροοικονομικό περιβάλλον. Με την ολοκλήρωση της  συναλλαγής και από τις αρχές του 2011, θα έχουμε καταφέρει να μειώσουμε  τον καθαρό δανεισμό μας περισσότερο από το μισό, ή κατά 2,3 δισ. ευρώ.  Στα προσεχή τρίμηνα, δεν αναμένουμε σημαντική βελτίωση του λειτουργικού περιβάλλοντος, θα συνεχίσουμε ωστόσο να λαμβάνουμε τις αποφάσεις που απαιτούνται, ώστε να ενισχύσουμε τη θέση μας στην αγορά, να βελτιώσουμε την χρηματοοικονομική μας δομή και να διατηρήσουμε την κερδοφορία μας».

ΟΙΚΟΝΟΜΙΚΑ ΜΕΓΕΘΗ ΟΜΙΛΟΥ

ΑΝΑΛΥΣΗ ΚΥΚΛΟΥ ΕΡΓΑΣΙΩΝ ΟΜΙΛΟΥ

	(Εκατ, € )
	A’τρίμηνο 2013
	A’τρίμηνο 2012
	+/- %

	Σταθερή Τηλεφωνία, Ελλάδα
	389,1
	441,2
	-11,8%

	Σταθερή Τηλεφωνία, Ρουμανία
	145,5
	160,2
	-9,2%

	Κινητή Τηλεφωνία, Ελλάδα
	309,2
	377,0
	-18,0%

	Κινητή Τηλεφωνία, Διεθνώς
	208,2
	234,0
	-11,0%

	Λοιπά
	94,4
	106,7
	-11,5%

	Ενδοομιλικές απαλοιφές
	(101,0)
	(138,9)
	-27,3%

	ΣΥΝΟΛΟ
	1.045,4
	1.180,2
	-11,4%

	Λοιπά έσοδα/(έξοδα) καθαρά
	5,6
	1,0
	-


Το A’ τρίμηνο του 2013 τα συνολικά έσοδα του Ομίλου ΟΤΕ μειώθηκαν κατά 11,4%, καθώς το δυσμενές οικονομικό περιβάλλον στην Ελλάδα επέδρασε, για άλλη μία φορά, αρνητικά στην απόδοση του ΟΤΕ. Η δριμεία επίπτωση στις λειτουργικές δραστηριότητες τόσο της σταθερής όσο και της κινητής, των μειώσεων των τελών τερματισμού κινητής τηλεφωνίας που εφαρμόστηκαν στις περισσότερες από τις χώρες όπου δραστηριοποιείται η εταιρεία, οδήγησε στην επιδείνωση της μείωσης των εσόδων σε σχέση με το προηγούμενο τρίμηνο (Δ’ Τρίμηνο 2012: -9,1%). Στην κινητή, σχεδόν το 60% της πτώσης των εσόδων σε σχέση με το Α’ τρίμηνο του 2012 οφείλεται στις μειώσεις των τελών τερματισμού κινητής.

Στη σταθερή τηλεφωνία Ελλάδας, η συνεχιζόμενη δυναμική αποδοχή των ανταγωνιστικότερων προσφορών double-play, των οποίων η διάθεση ξεκίνησε τον προηγούμενο Μάιο, οδήγησε σε βελτιωμένα λειτουργικά αποτελέσματα το Α’ τρίμηνο του 2013. Παρά τις επιθετικές ανταγωνιστικές προσφορές, ο ΟΤΕ κατάφερε να συγκρατήσει την απώλεια γραμμών και πέτυχε σημαντική αύξηση των συνδρομητών ADSL και τηλεόρασης. Η εμπορική διάθεση υπηρεσιών VDSL το Νοέμβριο είχε προσελκύσει ήδη περίπου 20.000 συνδρομητές έως το τέλος Μαρτίου.    

Στη σταθερή τηλεφωνία Ρουμανίας τα έσοδα μειώθηκαν κατά 9,2% το Α’ τρίμηνο του 2013, αντανακλώντας τη μεγάλη μείωση στα έσοδα χονδρικής (-24%), ως αποτέλεσμα της μείωσης των τελών τερματισμού που επιβλήθηκε από τη ρυθμιστική αρχή της Ρουμανίας.
Στην κινητή τηλεφωνία Ελλάδας, η μείωση των εσόδων της Cosmote κατά το τρίμηνο οφείλεται στις υπερβολικές μειώσεις των τελών τερματισμού στην κινητή, στο δύσκολο οικονομικό κλίμα και τον έντονο ανταγωνισμό. 

Αναφορικά με τις διεθνείς δραστηριότητες κινητής τηλεφωνίας, οι μειώσεις των εσόδων στη Βουλγαρία και τη Ρουμανία το Α’ τρίμηνο του 2013 οφείλονται εξ’ ολοκλήρου στις μεγάλες μειώσεις των τελών τερματισμού. Στην Αλβανία, τα έσοδα επηρεάστηκαν επίσης από τις επιθετικές τιμολογιακές προσφορές.
Τα συνολικά Λειτουργικά Έξοδα, εξαιρουμένων των αποσβέσεων, των απομειώσεων και των επιβαρύνσεων που σχετίζονται με προγράμματα οικειοθελούς αποχώρησης, διαμορφώθηκαν σε €681,2 εκατ. το Α’ τρίμηνο του 2013, σε σχέση με €761,8 εκατ. το Α’ τρίμηνο του 2012, μειωμένα κατά 10,6%. Αυτή η σημαντική βελτίωση οφείλεται στα μέτρα μείωσης κόστους που έλαβε ο Όμιλος ΟΤΕ τα προηγούμενα χρόνια. Οι δαπάνες προσωπικού μειώθηκαν συνολικά κατά 11,9% σε σύγκριση με το Α’ τρίμηνο του 2012 σε επίπεδο Ομίλου και 21,0% στη σταθερή τηλεφωνία Ελλάδας. 
Έχοντας καταφέρει για μια ακόμα φορά να μειώσει δραστικά τα κόστη, ο Όμιλος πέτυχε περιθώριο προσαρμοσμένης κερδοφορίας EBITDA της τάξεως του 35,4% το Α’ τρίμηνο του 2013, σχεδόν αμετάβλητο από το 35,5% της αντίστοιχης περσινής περιόδου.
Τα καθαρά κέρδη του Α’ τριμήνου του 2013 επηρεάστηκαν θετικά από το έκτακτο μετά φόρων κεφαλαιακό κέρδος της τάξεως των €65,7 από την πώληση της Hellas Sat, ενώ το Α’ τρίμηνο του 2012 ο ΟΤΕ είχε καταγράψει ένα μετά φόρων κεφαλαιακό κέρδος ύψους €211,3 εκατ. από την πώληση της συμμετοχής στην Telekom Serbia. Επιπλέον, η επαναμέτρηση της αναβαλλόμενης φορολογικής θέσης της εταιρείας, λόγω  της αύξησης του ονομαστικού φορολογικού συντελεστή στην Ελλάδα από 20% σε 26%, οδήγησε σε €50 εκατ. θετική επίδραση στην κερδοφορία του τριμήνου.
Οι επενδύσεις σε πάγια περιουσιακά στοιχεία το Α’ τρίμηνο του 2013 ανήλθαν σε €102,8 εκατ. σε σχέση με €118,5 εκατ. τον προηγούμενο χρόνο. Οι επενδύσεις σε πάγια περιουσιακά στοιχεία στη σταθερή τηλεφωνία Ελλάδας, τη σταθερή τηλεφωνία Ρουμανίας και τις δραστηριότητες κινητής τηλεφωνίας ανήλθαν σε €22,3 εκατ., €13,5 εκατ. και €65,9 εκατ. αντίστοιχα. 
Το Α’ τρίμηνο του 2013, οι καθαρές λειτουργικές ταμειακές ροές του Ομίλου ανήλθαν σε €256,6 εκατ., αυξημένες κατά 9,6% σε σχέση με το Α’ τρίμηνο του 2012.  Η επίτευξη ισχυρών ταμειακών ροών κατά τη διάρκεια της περιόδου οφείλεται στη βελτίωση του κεφαλαίου κίνησης κατά €66,4 εκατ. Οι ελεύθερες ταμειακές ροές, εξαιρουμένων των πληρωμών που σχετίζονται με τις άδειες φάσματος στην κινητή και τα Προγράμματα Οικειοθελούς Αποχώρησης, ανέρχονται σε €158,1 εκατ. το Α’ τρίμηνο του 2013, αυξημένες κατά 25,7% σε σχέση με το Α’ τρίμηνο του 2012. Η αποενοποίηση της Hellas Sat το τρίμηνο μείωσε την ταμειακή θέση του ΟΤΕ κατά €49 εκατ. και αύξησε τα κυκλοφορούντα περιουσιακά στοιχεία κατά €208 εκατ. Η είσπραξη του τιμήματος από την πώληση της Hellas Sat δεν περιλαμβάνεται στις ταμειακές ροές του Α’ τριμήνου του 2013 και θα αποτυπωθεί στο δεύτερο τρίμηνο, καθώς η συναλλαγή ολοκληρώθηκε στις αρχές Απριλίου του 2013.
Λόγω των ισχυρών ταμειακών ροών, ο προσαρμοσμένος καθαρός δανεισμός του Ομίλου μειώθηκε κατά €614εκατ. ή 18,3% σε σχέση με το τέλος Μαρτίου του 2012, φτάνοντας σε €2,7 δισ. Ο δείκτης προσαρμοσμένου καθαρού δανεισμού προς το ΕΒΙTDA του τελευταίου δωδεκαμήνου του Ομίλου, διαμορφώθηκε σε 1,7 φορές, στα  χαμηλότερα επίπεδα από το 2007. Στις 31 Μαρτίου 2013 ο Όμιλος ΟΤΕ κατείχε υψηλής ρευστότητας βραχυπρόθεσμα περιουσιακά στοιχεία συνολικού ύψους €6,7 εκατ., τα οποία συμπεριλαμβάνονται στα Λοιπά Χρηματοοικονομικά Περιουσιακά Στοιχεία.
Η ανάλυση του δανεισμού του Ομίλου παρουσιάζεται παρακάτω:

	(Εκατ, € )
	31 Μαρτίου 

2013
	31 Δεκεμβρίου 

2012
	+/- %
	31 Μαρτίου 

2012
	+/- %

	Βραχυπρόθεσμα:
	
	
	
	
	

	- Τραπεζικά δάνεια
	1,9
	1,4
	+35,7%
	3,5
	-45,7%

	Μεσοπρόθεσμα & Μακροπρόθεσμα:
	
	
	
	
	

	- Ομόλογα
	3.490,5
	3.010,0
	+16,0%
	3.246,5
	+7,5%

	- Τραπεζικά δάνεια
	642,4
	1.039,4
	-38,2%
	1.656,4
	-61,2%

	Σύνολο Δανειακών Υποχρεώσεων
	4.134,8
	4.050,8
	+2,1%
	4.906,4
	-15,7%

	Ταμειακά Διαθέσιμα
	1.391,5
	1.161,6
	+19,8%
	849,0
	+63,9%

	Καθαρός Δανεισμός
	2.743,3
	2.889,2
	-5,0%
	4.057,4
	-32,4%

	Λοιπά χρηματοοικονομικά περιουσιακά στοιχεία
	6,7
	6,7
	+0,0%
	706,8
	-99,1%

	Προσαρμοσμένος Καθαρός Δανεισμός
	2.736,6
	2.882,5
	-5,1%
	3.350,6
	-18,3%


1. ΣΤΑΘΕΡΗ ΤΗΛΕΦΩΝΙΑ ΕΛΛΑΔΑΣ 

ΣΥΝΟΨΗ ΣΤΟΙΧΕΙΩΝ ΓΡΑΜΜΩΝ ΠΡΟΣΒΑΣΗΣ 
	 
	31 Μαρτίου 

2013
	31 Μαρτίου 

2012
	+/- %

	Γραμμές PSTN 
	2.682.587
	2.909.939
	-7,8%

	ISDN συνδέσεις (BRA & PRA) 
	383.327
	420.451
	-8,8%

	Σύνολο Συνδέσεων PSTN & ISDN
	3.065.914
	3.330.390
	-7,9%

	Εκ των οποίων Χονδρική Εκμίσθωση Γραμμών (WLR)
	59.197
	75.298
	-21,4%

	Συνδέσεις PSTN & ISDN εξαιρουμένης της Χονδρικής Εκμίσθωσης Γραμμών (WLR)
	3.006.717
	3.255.092
	-7,6%

	Σύνολο Ενεργών Ευρυζωνικών Συνδέσεων OTE
	1.235.588
	1.120.954
	+10,2%

	Ενεργές Ευρυζωνικές Συνδέσεις OTE Λιανικής
	1.209.955
	1.093.132
	+10,7%

	Συνδρομητές ΟΤΕ TV (IPTV & Δορυφορική τηλεόραση)
	149.031
	63.497
	+134,7%

	Αδεσμοποίητη Πρόσβαση στον Τοπικό Βρόγχο –LLU (ενεργή)
	1.827.253
	1.711.894
	+6,7%

	
	
	
	

	ΣΤΑΤΙΣΤΙΚΑ ΚΙΝΗΣΗΣ


	(λεπτά, εκατ)
	A’τρίμηνο 2013
	A’τρίμηνο 2012
	+/- %

	Αστική 
	1.815,4 
	2.011,9 
	-9,8%

	Υπεραστική
	310,7 
	340,3 
	-8,7%

	Διεθνής 
	56,2 
	58,6 
	-4,1%

	Από Σταθερό σε Κινητό
	227,7 
	271,5 
	-16,1%

	Ολιγοψήφια (special calls)
	24,7 
	23,4 
	5,7%

	Σύνολο Κίνησης Φωνής 
	2.434,7
	2.705,6
	-10,0%


Το Α’ τρίμηνο του 2013, η συνολική αγορά στην Ελλάδα (ενεργοί συνδρομητές λιανικής ΟΤΕ, χονδρική εκμίσθωση γραμμών και συνδρομητές πλήρους Αδεσμοποίητης Πρόσβασης στον Τοπικό Βρόχο) κατέγραψε απώλεια 26.000 γραμμών (Δ’ τρίμηνο 2012:-21.000, Γ’ τρίμηνο 2012: -51.500, Β’ τρίμηνο 2012: -42.700, Α’ τρίμηνο 2012: -52.200). Οι καθαρές αποσυνδέσεις στη σταθερή τηλεφωνία Ελλάδας ανήλθαν σε 55.600 PSTN και ISDN γραμμές λιανικής, σε σύγκριση με τις 94.100 και 62.800 το Α’ και Δ’ τρίμηνο του 2012 αντίστοιχα. Το Α’ τρίμηνο του 2013 ο ανταγωνισμός κατέγραψε 29.400 καθαρές νέες συνδέσεις.
Το Α’ τρίμηνο του 2013, ο ΟΤΕ προσέλκυσε 30.800 συνδρομητές λιανικής ADSL , ή το 50% των συνολικών καθαρών νέων συνδέσεων στην ελληνική αγορά, φθάνοντας συνολικά τους 1.209.955 συνδρομητές. Οι νέες ανταγωνιστικές ευρυζωνικές υπηρεσίες του ΟΤΕ συνέβαλαν για άλλη μια φορά στη συνολική ενίσχυση της ευρυζωνικής αγοράς της χώρας, η οποία σταθερά ανακάμπτει από το Β’ τρίμηνο του 2012 και συνεχίζει να αναπτύσσεται.
Οι ευρυζωνικές υπηρεσίες υψηλών ταχυτήτων VDSL, με ταχύτητες έως 50 Mbps, προσέλκυσαν περίπου 13.500 νέους συνδρομητές κατά τη διάρκεια του τριμήνου, επεκτείνοντας την ταχεία διείσδυση που η υπηρεσία αυτή σημειώνει από το Νοέμβριο του 2012, που διατέθηκε εμπορικά. Παράλληλα, περαιτέρω επιτυχία σημειώθηκε στην αγορά των εταιρικών και επιχειρησιακών πελατών, καθώς 12.500 μικρές και μεσαίες επιχειρήσεις έχουν ήδη κάνει χρήση της υπηρεσίας yourbusiness.gr, η οποία τις βοήθησε να ενισχύσουν την παρουσία τους στο διαδίκτυο. Στόχος της υπηρεσίας αυτής είναι η δημιουργία πιστότητας, ενώ θα μπορούσε να εξελιχθεί σταδιακά σε πηγή εσόδων.     
Η ενίσχυση της πελατοκεντρικότητας του ΟΤΕ αποτυπώνεται και στην αύξηση των πελατών των υπηρεσιών τηλεόρασης. Στις 31 Μαρτίου 2013 ο συνολικός αριθμός συνδρομητών ΟΤΕ TV  ανήλθε σε 149.000, σημειώνοντας αύξηση πάνω από 29.000 στο τρίμηνο και σχεδόν 86.000 σε σχέση με την αντίστοιχη περσινή περίοδο. Οι νέοι συνδρομητές προήλθαν από την υπηρεσία δορυφορικής τηλεόρασης της εταιρείας, ενώ οι συνδρομητές IPTV παρέμειναν σταθεροί. Το πλούσιο περιεχόμενο των υπηρεσιών τηλεόρασης, το οποίο διευρύνθηκε με την προσθήκη της Αγγλικής Premier League από το δεύτερο εξάμηνο του έτους, αναμένεται να συνεχίσει να τροφοδοτεί την ενίσχυση του μεριδίου αγοράς στην ελληνική αγορά συνδρομητικής τηλεόρασης.     
ΣΥΝΟΨΗ ΧΡΗΜΑΤΟΟΙΚΟΝΟΜΙΚΩΝ ΣΤΟΙΧΕΙΩΝ

	(Εκατ, € )
	A’τρίμηνο 2013
	A’τρίμηνο *2012
	+/- %

	Κύκλος Εργασιών
	389,1 
	441,2 
	-11,8%

	- Βασικά μηνιαία τέλη
	91,9 
	100,7 
	-8,7%

	- Κλήσεις σταθερό προς σταθερό
	52,0 
	65,3 
	-20,4%

	- Κλήσεις σταθερό προς κινητό
	16,1 
	22,2 
	-27,5%

	- Διεθνής τηλεφωνία
	15,6 
	23,9 
	-34,7%

	- Λοιπά 
	213,5 
	229,1 
	-6,8%

	Λοιπά έσοδα/(έξοδα) καθαρά
	1,3 
	(0,5)
	-

	EBITDA
	137,3 
	141,6 
	-3,0%

	Περιθώριο EBITDA %
	35,3%
	32,1%
	+3,2μον

	Προσαρμοσμένο EBITDA**
	137,3 
	141,6 
	-3,0%

	Προσαρμοσμένο Περιθώριο EBITDA %
	35,3%
	32,1%
	+3,2μον

	Λειτουργικά Κέρδη/(ζημιές)
	69,1 
	67,1 
	+3,0%

	Κόστος προγράμματος εθελούσιας εξόδου/(αντιλογισμός)
	0,0 
	0,0 
	-

	Αποσβέσεις
	68,2 
	74,5 
	-8,5%




                       *    Αναπροσαρμοσμένο λόγω του τροποποιημένου ΔΛΠ 19 “Παροχές σε εργαζομένους”
                        ** Εξαιρουμένης της επίδρασης προγραμμάτων εθελούσιας αποχώρησης

Τα συνολικά έσοδα της σταθερής τηλεφωνίας στην Ελλάδα μειώθηκαν κατά 11,8% το τρίμηνο, ελαφρώς βελτιωμένα σε σχέση με την αρνητική τάση των προηγούμενων τριμήνων (Δ’ τρίμηνο 2012: -12,7%, Γ’ τρίμηνο 2012: -12,3%, Β’ τρίμηνο 2012: -9,4%, Α’ τρίμηνο 2012: -9,1%). Η μείωση αντανακλά τις αποσυνδέσεις γραμμών, καθώς και το χαμηλότερο ARPU, εξαιτίας των μειώσεων των τελών τερματισμού κινητής τηλεφωνίας, και την περιορισμένη κατανάλωση. Επιπλέον, η χαμηλότερη κίνηση διασύνδεσης οδήγησε σε σημαντική μείωση των εσόδων από παραδοσιακές υπηρεσίες τηλεφωνίας το Α’ τρίμηνο του 2013.  

Τα συνολικά Λειτουργικά Έξοδα της σταθερής τηλεφωνίας Ελλάδας, εξαιρουμένων των αποσβέσεων, καθώς και των εξόδων που σχετίζονται με τα Προγράμματα Οικειοθελούς Αποχώρησης, ανήλθαν σε €253,1 εκατ. το Α’ τρίμηνο του 2013, σημειώνοντας μείωση 15,4% σε σχέση με €299,1 εκατ. το Α’ τρίμηνο του 2012. Το συνολικό κόστος προσωπικού μειώθηκε σημαντικά κατά 21%, σε σχέση με το αντίστοιχο τρίμηνο του προηγούμενου έτους, φτάνοντας στο 29,1% των συνολικών εσόδων το Α’ τρίμηνο του 2013, μειωμένο σε σχέση με το 32,4% του αντίστοιχου περσινού τριμήνου, κυρίως ως αποτέλεσμα του Προγράμματος Οικειοθελούς Αποχώρησης που εφαρμόστηκε στο τέλος του 2012. Η εταιρεία πέτυχε μείωση κόστους και σε άλλους τομείς, η οποία αντισταθμίστηκε μερικώς από το υψηλότερο κόστος τηλεοπτικού περιεχομένου και παροχές τρίτων. Ως αποτέλεσμα, το περιθώριο κερδοφορίας  EBITDA βελτιώθηκε σημαντικά, φτάνοντας το 35,3%, σημειώνοντας αύξηση 3,2 ποσοστιαίων μονάδων σε σχέση με το Α’ τρίμηνο του 2012.
2. ΣΤΑΘΕΡΗ ΤΗΛΕΦΩΝΙΑ ΡΟΥΜΑΝΙΑΣ 

ΣΥΝΟΨΗ ΧΡΗΜΑΤΟΟΙΚΟΝΟΜΙΚΩΝ ΣΤΟΙΧΕΙΩΝ & ΣΤΟΙΧΕΙΩΝ ΓΡΑΜΜΩΝ ΠΡΟΣΒΑΣΗΣ
	 
	A’τρίμηνο 2013
	A’τρίμηνο 2012
	+/- %

	Γραμμές Σταθερής Τηλεφωνίας
	2.301.511
	2.446.788
	-5,9%

	Συνδρομητές ευρυζωνικών υπηρεσιών 
	1.217.077
	1.156.440
	+5,2%

	Συνδρομητές Τηλεόρασης (DTH, IPTV & καλωδιακή)
	1.277.494
	1.190.721
	+7,3%


	(Εκατ, € )
	A’τρίμηνο 2013
	A’τρίμηνο 2012
	+/- %

	Κύκλος Εργασιών
	145,5
	160,2
	-9,2%

	Λοιπά έσοδα/(έξοδα) καθαρά
	3,7
	4,1
	-9,8%

	EBITDA
	38,1
	40,4
	-5,7%

	Περιθώριο EBITDA %
	26,2%
	25,2%
	+1μον

	Προσαρμοσμένο* EBITDA
	39,5
	40,4
	-2,2%

	Προσαρμοσμένο Περιθώριο EBITDA %
	27,1%
	25,2%
	+1,9μον

	Λειτουργικά Κέρδη/(ζημίες)
	13,1
	13,8
	-5,1%

	Κόστος προγράμματος εθελούσιας εξόδου/(αντιλογισμός)
	   1,4
	                       0,0
	  -


         * Εξαιρουμένης της επίδρασης προγραμμάτων αναδιοργάνωσης

To A’ τρίμηνο του 2013, η RomΤelecom συνέχισε να καλύπτει μέρος της πτώσης των εσόδων από τις υπηρεσίες φωνής (-16%) και τα τέλη διασύνδεσης χονδρικής (-24%) με την ενίσχυση των εσόδων από τις υπηρεσίες τηλεόρασης (+9,2%) και ευρυζωνικότητας (+6,5%). Η πτώση στα έσοδα χονδρικής οφείλεται κυρίως στην απόφαση του Ρυθμιστή να μειώσει τα τέλη τερματισμού το 2012, γεγονός που επηρέασε σε περιορισμένο βαθμό την κερδοφορία EBITDA. Σε γενικές γραμμές, η RomTelecom ενίσχυσε το περιθώριο προσαρμοσμένης λειτουργικής κερδοφορίας EBITDA κατά 190 μονάδες βάσης, παρά τις δύσκολες συνθήκες στην αγορά και το μακροοικονομικό περιβάλλον. 

Στις 31 Μαρτίου 2013 ο συνολικός αριθμός των συνδρομητών ευρυζωνικών υπηρεσιών είχε αυξηθεί πάνω από 5% σε σχέση με το Α’ τρίμηνο του 2012, αποτέλεσμα του σημαντικού αριθμού νέων συνδέσεων. Ως αποτέλεσμα, η διείσδυση των ευρυζωνικών συνδέσεων επί του συνόλου των συνδρομητών υπηρεσιών φωνής της RomTelecom είναι τώρα κοντά στο 53%. Με παρόμοια υψηλά ποσοστά διείσδυσης (56%), ο αριθμός των συνδρομητών τηλεόρασης αυξήθηκε κατά 7,3%, σε σχέση με το τέλος του Α’ τριμήνου του 2012. Και οι δύο αυτές εξελίξεις καταδεικνύουν σημαντική πρόοδο στην ικανότητα της RomTelecom να συγκρατεί την πελατειακή της βάση. 
Στο τρίμηνο, παρά την κατά 9,2% πτώση των εσόδων, η προσαρμοσμένη κερδοφορία EBITDA μειώθηκε κατά μόλις 2,2% σε σχέση με το Α’ τρίμηνο του 2012, κυρίως λόγω της επιταχυνόμενης εφαρμογής των πρωτοβουλιών μείωσης κόστους της RomTelecom. Τα λειτουργικά έξοδα (εξαιρουμένων των αποσβέσεων και των έκτακτων δαπανών) μειώθηκαν κατά 11,5% το Α’ τρίμηνο του 2013, με τις δαπάνες προσωπικού να παραμένουν σε επίπεδα παρόμοια με αυτά του Α’ τριμήνου του 2012. Οι αποσβέσεις μειώθηκαν κατά 6% σε σχέση με το Α’ τρίμηνο του 2012.

Το πρώτο τρίμηνο του έτους, η RomTelecom αύξησε τη διαθεσιμότητα της υπηρεσίας καλωδιακής τηλεόρασης σε αστικά κέντρα, επιτρέποντας έτσι σε περισσότερα νοικοκυριά να έχουν πρόσβαση σε αυτή την υπηρεσία.  
Συνεχίζοντας τη διαδικασία μετασχηματισμού της, η RomTelecom εφαρμόζει εσωτερικό πρόγραμμα για την παρακολούθηση των διαδικασιών ενεργοποίησης υπηρεσιών και αποκατάστασης βλαβών, με στόχο την αύξηση της αποτελεσματικότητας, την παροχή καλύτερων υπηρεσιών και τη βελτίωση της συνολικής εμπειρίας του πελάτη.   

3. ΚΙΝΗΤΗ ΤΗΛΕΦΩΝΙΑ
ΣΥΝΟΨΗ ΧΡΗΜΑΤΟΟΙΚΟΝΟΜΙΚΩΝ ΣΤΟΙΧΕΙΩΝ

	Κύκλος εργασιών  

(€ εκατ)
	A’τρίμηνο 2013
	A’τρίμηνο 2012
	+/- %

	Ελλάδα 
	313,3
	381,3
	-17,8%

	Ρουμανία
	108,2
	117,4
	-7,8%

	Βουλγαρία
	82,6
	96,7
	-14,6%

	Αλβανία
	18,2
	21,0
	-13,3%

	Ενδοομιλικές Απαλοιφές
	(4,9)
	(5,4)
	-

	Σύνολο
	517,4 
	611,0 
	-15,3%

	Προσαρμοσμένο EBITDA* 
	 
	 

	Ελλάδα 
	121,1
	153,1
	-20,9%

	Ρουμανία
	24,3
	25,9
	-6,2%

	Βουλγαρία
	26,3
	33,7
	-22,0%

	Αλβανία
	5,9
	7,0
	-15,7%

	Ενδοομιλικές Απαλοιφές
	(1,0)
	(2,5)
	-

	Σύνολο Προσαρμοσμένο EBITDA*
	176,6
	217,1
	-18,7%

	Κόστος προγράμματος εθελούσιας εξόδου 
	0,0 
	0,0 
	-

	EBITDA
	176,6
	217,1
	-18,7%

	Προσαρμοσμένο Περιθώριο EBITDA %* 

	Ελλάδα 
	38,7%
	40,2%
	-1,5μον

	Ρουμανία
	22,5%
	22,1%
	+0,4μον

	Βουλγαρία
	31,8%
	34,9%
	-3,1μον

	Αλβανία
	32,4%
	33,3%
	-0,9μον

	Σύνολο Προσαρμοσμένο Περιθώριο EBITDA %*
	34,1%
	35,5%
	-1,4μον

	Περιθώριο EBITDA
	34,1%
	35,5%
	-1,4μον


* Εξαιρουμένης της επίδρασης προγράμματος αναδιοργάνωσης στις δραστηριότητες κινητής τηλεφωνίας 

	
	
	
	


Στις 31 Μαρτίου 2013, οι πελάτες κινητής τηλεφωνίας του Ομίλου διαμορφώθηκαν σε 20,2 εκατομμύρια, ελαφρώς μειωμένοι σε σχέση με πέρσι. Παρά τις πιέσεις από το περιβάλλον και τον ισχυρό ανταγωνισμό σε όλες τις χώρες όπου δραστηριοποιείται, ο Όμιλος Cosmote κατόρθωσε να διατηρήσει τη θέση του στην αγορά.         
Κινητή Τηλεφωνία, Ελλάδα 

Στο τέλος του Α’ τριμήνου του 2013, η πελατειακή βάση της Cosmote διαμορφώθηκε σε 7,6 εκατομμύρια, μειωμένη κατά 2,9% σε σχέση με την αντίστοιχη περσινή περίοδο. Η πτώση αυτή οφείλεται στον περιορισμό των πολλαπλών καρτοκινητών συνδέσεων των πελατών.   

Η πτώση των εσόδων από υπηρεσίες το Α’ τρίμηνο του 2013 κατά 19,1% σε σχέση με πέρσι οφείλεται κυρίως στην τελευταία μείωση των τελών τερματισμού σε 1,269 σεντ/λεπτό από 1ης Ιανουαρίου 2013 (από 4,95 σεντ/λεπτό το Α’ τρίμηνο του 2012), η οποία επιβλήθηκε από τη ρύθμιση. Επιπλέον, τα έσοδα επηρεάστηκαν από τη συνεχιζόμενη οικονομική κρίση που περιορίζει δραματικά την αγοραστική δύναμη των καταναλωτών και από τον εντεινόμενο ανταγωνισμό.  

Η Cosmote συνεχίζει να επενδύει σε πρωτοποριακές υπηρεσίες και στη βελτιστοποίηση της εξυπηρέτησης που προσφέρει στον πελάτη. Το Α’ τρίμηνο του 2013 συνέχισε να αναπτύσσει το 4G δίκτυό της και σε άλλες μεγάλες πόλεις της Ελλάδας, εκτός από την Αθήνα και τη Θεσσαλονίκη, αλλά και σε δημοφιλείς καλοκαιρινούς προορισμούς. Επιπλέον, η έμφαση που σταθερά δίνει η εταιρεία στις υπηρεσίες δεδομένων οδήγησε στην αύξηση κατά 14% σε σχέση με το Α’ τρίμηνο του 2012, στα έσοδα από internet από κινητό, αλλά και στην ενίσχυση της ζήτησης smartphones, καθώς πάνω από τις μισές συσκευές που πωλήθηκαν το Α’ τρίμηνο του 2013 ήταν smartphones. 

Επιβεβαιώνοντας την πελατοκεντρική της φιλοσοφία, η Cosmote κέρδισε την πρώτη θέση στο διαγωνισμό "CRM Grand Prix 2012", για το καλύτερο κέντρο Εξυπηρέτησης Πελατών στην Ελλάδα, στην κατηγορία «Μεγάλα Κέντρα Εξυπηρέτησης». 
Το Α’ τρίμηνο του 2013, ο δείκτης μικτού AMOU αυξήθηκε κατά 1% στα 287,3 λεπτά. Την ίδια περίοδο, ο δείκτης μικτού ARPU διαμορφώθηκε σε 12,1 ευρώ, μειωμένος κατά 16,9% σε σχέση με το Α’ τρίμηνο του 2012, ως αποτέλεσμα της πτώσης του ARPU στην καρτοκινητή.                

Κινητή Τηλεφωνία, Ρουμανία 

Το Α’ τρίμηνο του 2013, η πελατειακή βάση της Cosmote Ρουμανίας διαμορφώθηκε σε 6,1 εκατ., με τους πελάτες συμβολαίου να αποτελούν το 24,9% του συνόλου. Την ίδια περίοδο, οι εταιρικοί πελάτες της Cosmote ενισχύθηκαν κατά 21,4% σε ετήσια βάση, ως αποτέλεσμα των στοχευμένων προτάσεων της εταιρείας στη συγκεκριμένη αγορά και των συνεργιών με την RomΤelecom στον τομέα Business to Business (B2B). Επιπλέον, οι συνδρομητές των υπηρεσιών 3ης γενιάς αυξήθηκαν κατά 28,6% σε σύγκριση με το Α’ τρίμηνο του 2012. 

Τα έσοδα από υπηρεσίες σημείωσαν μείωση κατά 9,1% σε σχέση με το Α’ τρίμηνο του 2012, αποτέλεσμα των δύο διαδοχικών μειώσεων στα τέλη τερματισμού που εφαρμόστηκαν το Μάρτιο και το Σεπτέμβριο του 2012. Οι μειώσεις αυτές επηρέασαν και την κερδοφορία EBITDA της Cosmote Ρουμανίας η οποία σημείωσε πτώση κατά 6,2% σε σχέση με πέρσι. Το περιθώριο EBITDA διαμορφώθηκε σε 22,5%, στα ίδια επίπεδα με πέρσι, παρά τις δυσμενείς εξελίξεις στις τιμές χονδρικής και τον έντονο ανταγωνισμό.  

Το Α’ τρίμηνο του 2013, ο δείκτης μικτού ARPU μειώθηκε κατά 5,9% σε σχέση με την αντίστοιχη περσινή περίοδο, λόγω του μειωμένου ARPU από εισερχόμενη κίνηση, εξαιτίας των χαμηλότερων τελών διασύνδεσης. 

Κινητή Τηλεφωνία, Βουλγαρία 

Το Α’ τρίμηνο του 2013, οι πελάτες της Globul έφτασαν τα 4,6 εκατομμύρια, καταγράφοντας ετήσια αύξηση 4,5%, ως αποτέλεσμα των πρωτοποριακών προτάσεων της εταιρείας για υπηρεσίες φωνής και δεδομένων, που προσέλκυσαν νέους πελάτες συμβολαίου. Οι υπηρεσίες σταθερής τηλεφωνίας μέσω δικτύου κινητής της Globul συνέχισαν να σημειώνουν άνοδο, με τους πελάτες να ανέρχονται σε 230.000 περίπου στο τέλος του Α’ τριμήνου. Οι πελάτες ευρυζωνικών υπηρεσιών υπερδιπλασιάστηκαν σε σχέση με το Α’ τρίμηνο του 2012. 
Τα έσοδα από υπηρεσίες κατέγραψαν πτώση κατά 20,5% σε σχέση με το αντίστοιχο περσινό τρίμηνο, αποτέλεσμα της μείωσης των τελών τερματισμού που επέβαλε η Ρυθμιστική Αρχή, καθώς και της αλλαγής της λογιστικής απεικόνισης του πρόωρου τερματισμού συμβολαίων. Τα συνολικά έσοδα συγκρατήθηκαν, χάρη στην αύξηση των εσόδων που δεν προέρχονται από υπηρεσίες, κυρίως από τις υψηλότερες πωλήσεις συσκευών και την αυξημένη διείσδυση των smartphones. Τα εθνικά τέλη τερματισμού κινητής στη Βουλγαρία έχουν μειωθεί από 6,3 σεντ/λεπτό σε 2,7 σεντ/λεπτό από την 1η Ιουλίου 2012, ενώ μειώθηκαν περαιτέρω στα 2,2 σεντ/λεπτό από την 1η Ιανουαρίου 2013. Το Α’ τρίμηνο του 2013, η κερδοφορία EBITDA διαμορφώθηκε σε €26,3 εκατ., μειωμένη κατά 22% σε σχέση με το Α’ τρίμηνο του 2012, με την επίδραση από τη μείωση των τελών τερματισμού να υπολογίζεται σε €11,5 εκατ. περίπου.  

Κινητή Τηλεφωνία, Αλβανία 

Στο τέλος του Α’ τριμήνου του 2013, παρά τον συνεχιζόμενο έντονο ανταγωνισμό, η πελατειακή βάση της AMC διαμορφώθηκε σε 1,9 εκατομμύρια, ενισχυμένη κατά 10,2% σε σχέση με τις 31 Μαρτίου του 2012. Με την πληθυσμιακή κάλυψη του 3G δικτύου της AMC να φτάνει το 96,5% και δίνοντας έμφαση στην αναπτυσσόμενη αγορά  δεδομένων, η εταιρεία κατέγραψε αύξηση των εσόδων από δεδομένα 27,6% σε ετήσια βάση. 

Σε σχέση με το Α’ τρίμηνο του 2012, τα έσοδα επηρεάστηκαν αρνητικά από τις επιθετικές προσφορές στην καρτοκινητή και στον τομέα των εταιρικών πελατών, από τα χαμηλότερα εθνικά τέλη διασύνδεσης που επιβλήθηκαν από την Ρυθμιστική Αρχή, αλλά και τις αντίξοες οικονομικές συνθήκες, που οφείλονται και στην παρατεταμένη ύφεση σε Ελλάδα και Ιταλία, δύο χώρες με τις οποίες η Αλβανία έχει στενή εμπορική σχέση. 

Ως αποτέλεσμα του έντονου ανταγωνισμού σε επίπεδο χρεώσεων, το περιθώριο κερδοφορίας EBITDA της AMC διαμορφώθηκε σε 32,4% το Α’ τρίμηνο του 2013, παρά τις συνεχείς προσπάθειες για τη βελτιστοποίηση της δομής κόστους, που οδήγησαν σε μείωση του λειτουργικού κόστους κατά 13% σε σχέση με το Α’ τρίμηνο του 2012. 

4. ΓΕΓΟΝΟΤΑ ΤΡΙΜΗΝΟΥ

Συμφωνία Ανταλλαγής Ομολόγων 

Στις  16 Ιανουαρίου 2013, η OTE PLC σύναψε ιδιωτικό συμφωνητικό ανταλλαγής ομολόγων κάτω από το πρόγραμμα έκδοσης ομολόγων μεσοπρόθεσμης διάρκειας (Global Medium-Term Note Program) σύμφωνα με την οποία ανταλλάχθηκαν €187 εκατ. από τα ομόλογα λήξης Αυγούστου 2013 με μια νέα έκδοση ομολόγων €187,7 εκατ. («Νέες Ομολογίες») λήξης Φεβρουαρίου 2015. Τα ομόλογα που επαναγοράστηκαν, ύψους €187 εκατ. λήξης Αυγούστου 2013, ακυρώθηκαν. Οι νέες ομολογίες ενσωματώθηκαν στο ήδη υπάρχον ομόλογο €600 εκατ. έκδοσης Φεβρουαρίου 2008 και λήξης Φεβρουαρίου 2015, το οποίο φέρει κουπόνι 7,25%.
Έκδοση νέου ομολόγου & Πρόταση επαναγοράς κάτω από το πρόγραμμα έκδοσης ομολόγων μεσοπρόθεσμης διάρκειας (Global Medium-Term Note Program) 

Στις 29 Ιανουαρίου 2013, ο ΟΤΕ ανακοίνωσε ότι σκοπεύει να εκδώσει νέο Ευρω-ομόλογο κάτω από το Πρόγραμμα Έκδοσης Μεσομακροπρόθεσμων Ομολόγων GMTN €6,5 δισ., πενταετούς διάρκειας και σταθερού επιτoκίου. Ταυτόχρονα, η OTE PLC ανακοίνωσε πρόταση επαναγοράς ομολόγων λήξεως Αυγούστου 2013 και Απριλίου 2014 στην τιμή των 100% και 102% αντίστοιχα. Σε συνέχεια αυτής της ανακοίνωσης, στις 7 Φεβρουαρίου 2013, η ΟΤΕ PLC εξέδωσε ομόλογα πενταετούς διάρκειας με σταθερό επιτόκιο, συνολικού ύψους €700 εκατ., με ετήσιο τοκομερίδιο 7,875% πληρωτέο ανά εξάμηνο. Η έκδοση υπερκαλύφθηκε κατά 2,7 φορές, έχοντας συγκεντρώσει συνολική ζήτηση άνω των 1,9 δισ ευρώ. Επιπλέον, στις 13 Φεβρουαρίου 2013 ο ΟΤΕ ανακοίνωσε ότι σε συνέχεια της ολοκλήρωσης της διαδικασίας προσφορών, €106,2 εκατ. από το ομόλογο λήξεως 2013 και €92,5 εκατ. από το ομόλογο λήξεως  2014 αντίστοιχα επαναγοράστηκαν και παραδόθηκαν για ακύρωση. Κατά συνέπεια  τα ονομαστικά ποσά των ομολόγων λήξεως Αυγούστου 2013 και Απριλίου 2014 μειώθηκαν σε €713,8 εκατ. και €407,5 εκατ. αντίστοιχα. 

Ο ΟΤΕ αποπληρώνει €400 εκατ. από το Κοινοπρακτικό Ομολογιακό Δάνειο 

Στις 11 Φεβρουαρίου 2013, ο ΟΤΕ προχώρησε στην αποπληρωμή €400 εκατ. στο πλαίσιο της Ανακυκλούμενης Πίστωσης (Ομολογιακό Δάνειο) ύψους €900,0 εκατ. που είχε υπογραφεί το Φεβρουάριο του 2011 με κοινοπραξία τραπεζών. Το υπολειπόμενο τμήμα ονομαστικής αξίας €500 εκατ. που λήγει την 11 Φεβρουαρίου 2014, έχει αναταξινομηθεί στο βραχυπρόθεσμο μέρος των μακροπρόθεσμων δανείων. Το τρέχον υπόλοιπο του δανείου ανέρχεται σε € 492,3 εκατ.

Μερική Προπληρωμή Ομολόγου Απριλίου 2014

Τη 1 Μαρτίου 2013, η ΟΤΕ PLC προχώρησε στη μερική προπληρωμή ονομαστικού ποσού €4,5 εκατ. των Ομολόγων Απριλίου 2014. Ως αποτέλεσμα, την 31 Μαρτίου 2013 το ονομαστικό υπόλοιπο των Ομολόγων Απριλίου 2014 ανέρχεται σε €403 εκατ.
Διοικητικές αλλαγές στη ROMTELECOM
Στις 12 Μαρτίου 2013 ο ΟΤΕ ανακοίνωσε την τοποθέτηση του κ. Νικολάι Μπέκερς ως Διευθύνοντος Συμβούλου των θυγατρικών του εταιρειών RomΤelecom και Cosmote στη Ρουμανία,  από την 1η Απριλίου 2013. Ο κ. Στέφανος Θεοχαρόπουλος, πρώην Διευθύνων Σύμβουλος της RomΤelecom και της Cosmote Ρουμανίας, αναλαμβάνει τη νεοσυσταθείσα θέση του Γενικού Διευθυντή Τεχνολογίας και Λειτουργιών Σταθερής και Κινητής Τηλεφωνίας του Ομίλου ΟΤΕ. Στην Ελλάδα, ο κ. Θεοχαρόπουλος είναι υπεύθυνος για περισσότερους από 6.000 εργαζόμενους.
5. ΜΕΤΑΓΕΝΕΣΤΕΡΑ ΓΕΓΟΝΟΤΑ
Ολοκλήρωση της πώλησης της ΗellaSat
Στις 3 Απριλίου 2013, ο ΟΤΕ ανακοίνωσε ότι ολοκληρώθηκε η μεταβίβαση του συνόλου του ποσοστού που κατείχε ο ΟΤΕ στην Hellas Sat, ύψους 99,05%, στην ArabSat. Ο OTE εισέπραξε συνολικά €208 εκατ. και €7 εκατ. ως μέρισμα, σύμφωνα με τη Σύμβαση Πώλησης Μετοχών που υπεγράφη το Φεβρουάριο.

Πρόγραμμα Οικειοθελούς Αποχώρησης Εργαζομένων στην COSMOTE
Στις 5 Απριλίου 2013, η Cosmote ανακοίνωσε Πρόγραμμα Οικειοθελούς Αποχώρησης, το οποίο απευθύνεται σε εργαζόμενους που πληρούν συγκεκριμένα κριτήρια. Η προθεσμία υποβολής των αιτήσεων έληξε στις 19 Απριλίου 2013. Το εκτιμώμενο κόστος ανήλθε σε €4,5 εκατ. περίπου και θα αποτυπωθεί στην ενοποιημένη κατάσταση αποτελεσμάτων του πρώτου εξαμήνου του 2013, στη γραμμή «Κόστος πρόωρης συνταξιοδότησης»  
Μερική Προπληρωμή Ομολόγου Απριλίου 2014

Τον Απρίλιο 2013, η ΟΤΕ PLC προχώρησε σε μερικές προπληρωμές συνολικού ονομαστικού ύψους €21 εκατ. από τα ομόλογα του Απριλίου 2014. Το εναπομείναν υπόλοιπο, ύψους €382 εκατ., που λήγει στις 8 Απριλίου 2014, αναταξινομήθηκε στο βραχυπρόθεσμο μέρος μακροπρόθεσμων δανείων.

Πώληση της GLOBUL 

Στις 26 Απριλίου 2013, ο Όμιλος ανακοίνωσε τη σύναψη συμφωνίας για την πώληση των κατά 100% θυγατρικών εταιρειών GLOBUL και GERMANOS TELECOM BULGARIA A.D. στην Telenor Mobile Communications AS, το Νορβηγικό όμιλο τηλεπικοινωνιών. Το τίμημα της πώλησης ανέρχεται σε €717 εκατ. (επιχειρησιακή αξία – enterprise value), και θα προσαρμοσθεί ανάλογα με τον καθαρό δανεισμό και τις αλλαγές στο κεφάλαιο κίνησης των δύο εταιρειών κατά την ημερομηνία ολοκλήρωσης της συναλλαγής. Η συναλλαγή αναμένεται να ολοκληρωθεί εντός των επομένων μηνών, μετά την ολοκλήρωση των απαραίτητων διαδικασιών, ενώ τελεί υπό την αίρεση των εγκρίσεων από τις αρμόδιες αρχές.

6. ΠΡΟΟΠΤΙΚΕΣ 

Ο ΟΤΕ αναμένει συνέχιση της πίεσης στα έσοδα εξαιτίας της μείωσης των τελών τερματισμού κινητής τηλεφωνίας, των δυσχερών οικονομικών συνθηκών και του έντονου ανταγωνισμού σε όλες του τις δραστηριότητες. Στην Ελλάδα, οι δραστηριότητες σταθερής τηλεφωνίας του Ομίλου θα συνεχίσουν να επωφελούνται από την έμφαση στην πελατοκεντρικότητα, τις μειωμένες δαπάνες προσωπικού και τις συνεχείς προσπάθειες μείωσης κόστους. Ο ΟΤΕ θα συνεχίσει να πρωτοπορεί σε όλους τους τομείς ώστε να υποστηρίξει τη ροή των εσόδων, να καλύψει τις ανάγκες των καταναλωτών για προϊόντα και υπηρεσίες υψηλής ποιότητας σε ανταγωνιστικές τιμές και να διατηρήσει την ηγετική θέση του ονόματός του στην αγορά και την τεχνολογική του υπεροχή. Επιπλέον, ο ΟΤΕ θα συνεχίσει τις προσπάθειές του για συγκράτηση του κόστους και των επενδύσεων, ενίσχυση των ταμειακών ροών και διασφάλιση της χρηματοοικονομικής του θέσης. 
ΣΗΜ. Οι οικονομικές καταστάσεις (εταιρικές και ενοποιημένες) σύμφωνα με τα Δ.Π.Χ.Α., είναι διαθέσιμες στο https://www.ote.gr/web/guest/corporate/ir

